泊瓜步
作者：陳造
朝代：宋

paragraphs: 擁衾迎鑾曉，艤楫瓜步夜。
問俗鄉音轉，束縕野宿乍。
去家倏兼旬，取道逾三舍。
江神雖世情，羈客忍陵藉。
初趁風色好，忽復帆席卸。
泊舟市區外，繫纜古柳下。
遥聽波浪湧，未息妻孥怕。
譙翁身世拙，衷貨迄未價。
榮望絕臺閣，歸計盍桑柘。
男兒四方志，肯與衰鬢謝。
古人出處間，分取世俗訝。
呼酒把譚麈，捫虱復王伯。